Michelinguiden

Michelinguiden (også kalt Guide Michelin eller Guide Rouge) er en serie bøker med rødt omslag som årlig blir utgitt av Michelin. De inneholder blant annet anbefalinger av gode restauranter og hoteller.

Guiden er best kjent for å gi gode restauranter én, to eller tre stjerner. Dette gjøres ved at inspektører sendes ut anonymt for å bedømme smaken og kvaliteten på maten og personalets kunnskaper og opptreden. Å ha en eller flere stjerner gir høy status innen restaurantbransjen.

 Historie 
Michelinguiden ble første gang utgitt i 1900 i Frankrike av brødrene André og Edouard Michelin for å hjelpe bilister å finne veien, få service til bilen og et hotell å sove på.

Guiden var gratis fram til 1920. Ifølge en historie fortalt av Michelin-brødrene begynte de å ta betaling da en bunke av guidene ble funnet som støtte for et arbeidsbord i et verksted. Dette viste ifølge brødrene at en gratis katalog ikke ville bli tatt seriøst. 

I 1926 introduserte guiden en stjerne for å markere god mat, to og tre stjerner ble lagt til tidlig i 1930-årene. Omslaget på guiden var opprinnelig blått, men skiftet i 1931 til rødt slik vi kjenner guiden i dag.

Etter hvert som biltrafikk ble vanligere ble stjernesystemet videre utviklet, og guider for andre land ble introdusert. I dag er det 12 forskjellige utgaver av Michelinguiden, og tilsammen inneholder den oppslag om mer enn 45 000 hoteller og restauranter i Europa. Det utgis nå en nasjonal enkeltstående guide for landene: Frankrike, Storbritannia, Irland, Østerrike, Spania, Portugal, Benelux (dvs. Belgia, Nederland og Luxembourg), Italia, Tyskland og Sveits, i tillegg til «Main Cities of Europe» som dekker de største byene i Europa. De første guidene som dekker byer utenfor Europa ble for første gang publisert i 2005 for New York og i 2006 for San Francisco. Det er senere publisert guider for Tokyo og Los Angeles.

 Stjerner 
 Tre stjerner – «utrolig godt kjøkken, verdt en egen reise»
 To stjerner – «usedvanlig god matlaging, verdt en omvei»
 Én stjerne – «en svært god restaurant i sin kategori»
 Bib Gourmand – nivået under stjerne – «god mat til en moderat pris»

 Norden 
Fra 2014 etablerte Michelin en separat guide for de nordiske landene – Michelin Nordic Countries. Tildelingen av stjerner for nordiske spisesteder skjer på et arrangement som går på rundgang mellom de nordiske landene.

 Norge 

Norge var en del av den engelskspråklige delen Michelin Hotels and restaurants – Main cities of Europe, men siden 2014 har norske spisesteder fått plass i den nordiske guiden Michelin Nordic Countries. 

I 2012 fikk restaurant Maaemo i Oslo to stjerner i guiden, som det andre norske spisestedet som fikk to; det første var Bagatelle. Restaurant Feinschmecker i Oslo mistet i 2012 sin ene stjerne, etter å ha hatt den i 19 år.Dette er Norges beste restaurant VG Nett 14. mars 2012 Blant norske spisesteder som tidligere har hatt én stjerne i Michelinguiden er Le Canard, Restaurant Oscarsgate og Haga Restaurant. 

Fra 2015 kan også andre spisesteder enn restauranter i de nordiske hovedstedene få stjerne. 

Den 24. februar 2016 fikk Maaemo tre stjerner i guiden. Maaemo beholdt de tre stjernene til restauranten flyttet i 2020. 

Re-naa i Stavanger ble i 2016 første norske restaurant utenfor Oslo til å få stjerne i Guide Michelin.

I 2022 hadde 14 spisesteder i Norge Michelinstjerner:  Fire nye restauranter fikk én stjerne i 2022, Hot Shop, Hyde, Schlägergården og Lysverket. Omakase by Vladmir Pak hadde én stjerne i 2021, men var stengt med planlagt gjenåpning i oktober 2022.

Etter tildelingen i juni 2025 hadde 19 norske spisesteder én stjerne, ett spisested hadde to stjerner og to spisesteder hadde tre stjerner. To nye restauranter fikk sin første stjerne i 2025: Gaptrast i Bergen, og Omakase by Sergey Pak.

 Øvrige Norden 
Innen Norden hadde Danmark 18 restauranter med én stjerne i 2021, 7 med to stjerner og 2 med tre stjerner. Sverige hadde samme år 14 restauranter med én stjerne, 4 med to og 1 med tre; Finland hadde 7 restauranter med én stjerne, og Island hadde én én-stjernes restaurant.

 Referanser 


 Eksterne lenker 

 Viamichelin


Kategori:Reiselitteratur
Kategori:Bøker fra 1900
Kategori:Publikasjoner etablert i 1900